**VEDTEKTER FOR KLEMETSRUD SKOLEKORPS**

KSK-LOGO

§ 1. Organisasjon

§ 2. Formål

§ 3. Medlemskap

§ 4. Årsmøte

§ 5. Styret

§ 6. Økonomi

§ 7. Komiteer

§ 8. Uenigheter og tvister

§ 9. Oppløsning og utmelding av Norges Musikkorps Forbund

§ 10. Vedtektsendringer

**§ 1 ORGANISASJON**

Norges Musikkorps Forbund (NMF) stiftet 1918, er en landsomfattende demokratisk musikkorganisasjon for musikanter, drillere og andre interesserte, tatt opp som medlemmer gjennom musikk- og drillkorps, heretter kalt korps.

**1.1 Organisasjonens stiftelse og tilhørighet**

Klemetsrud skolekorps, stiftet 15. mars 1936 er tilsluttet Norges Musikkorps Forbund (NMF med tilhørighet NMF (regionen Øst)

**1.2 Organisering av korpsene**

a. Korpset er det grunnleggende organisatoriske ledd i NMF.

b. Korpsene bestemmer selv organisering og overgangsordninger mellom korps for ulike aldersgrupper som f.eks. skolekorps, voksenkorps og generasjonskorps. Ved konkurranser gjelder NMFs aldersbestemmelser fastsatt i konkurranse-reglementene.

c. Dersom korpsene ikke blir enige om lokal organisering skal skolekorps og voksenkorps deles inn etter følgende regler:

- En kan være medlem i skolekorps til 31. juli det året en fyller 19 år.

- Medlem i skolekorps kan bli aspirant i voksenkorps fra 1. august det året en fyller 15 år. Aspiranten skal prioritere og oppfylle sine forpliktelser i skolekorpset.

- Medlemmer til voksenkorps tas opp fra 1. august det året de fyller 16 år.

I rene drillkorps er det ingen øvre aldersgrense, i skolekorps med drilltropper må korpset selv beslutte om det skal være samme aldersregel for drillere som for musikanter.

d. Tvister i forbindelse med ovenstående punkter skal avgjøres av regionstyret.

**§ 2 FORMÅL**

Klemetsrud skolekorps skal legge vekt på å utvikle utøvende ferdigheter og skape et godt miljø til beste for sine medlemmer.

**§ 3 MEDLEMSSKAP**

**3.1 Opptak av medlemmer**

a. Musikanter, drillere og andre interesserte kan tas opp som medlemmer i korpset av korpsets styre.

b. Medlemskap for barn som ikke er fylt 15 år må være skriftlig godkjent av foresatte. Ved innmelding i korpset blir man automatisk medlem i NMF.

c. Ingen må avvises av økonomiske årsaker.

d. Styremedlemmer må være medlem i NMF. Faste dirigenter og faste instruktør skal registreres i NMFs database.

**3.2 Forutsetning for medlemskap**

a. Alle medlemmer plikter å følge korpsets og NMFs vedtekter, reglement og lovlige vedtak.

b. Alle nye medlemmer skal levere inn medlemskapsopplysninger på gjeldende innmeldingsskjema. Ved endring av registrerte opplysninger skal medlemmene snarest mulig gi melding til korpsets styre. Nevnte opplysninger registreres omgående i NMFs medlemsdatabase. Det gis ikke adgang til reservasjon mot registrering.

c. Etter undertegnelse av innmeldingsskjemaet blir alle som har barn i korpset obligatorisk medlem i korpsets foresattgruppe. Disse plikter gjennom arbeid og annet å støtte korpset slik at det har økonomi til å drive sitt verdifulle arbeid for barn og ungdom. Som medlem kan ellers opptas andre som har særlig interesse for korpset.

d. Korpsets medlemmer plikter å møte i rett tid til øvelser og oppdrag såfremt ikke gyldig grunn til fravær foreligger. I tilfelle fravær skal korpsleder varsles på forhånd av foresatt.

e. Under øvelser og offentlig opptreden er styreleder og korpsleder ansvarlig for musikantene.

f. Instrumenter, uniformer og utstyr eid av korpset skal holdes i god stand. Uforsiktig behandling kan medføre økonomisk ansvar for korpsmedlemmer/foresatte.

g. Korpsets besetning og tildeling av instrumenter planlegges og bestemmes av styret i samråd med dirigent.

h. Medvirkning i andre korps, eller bruk av korpsets eiendeler i andre musikk- eller drill- aktiviteter må godkjennes av styret.

i. Ved bruk av eget instrument over lengre tid til korpsets arbeid, kan vedlikehold og reparasjoner dekkes av korpset etter avtale med styret.

**3.3 Rapporteringsplikt og kontingent**

a. Korpset følger kalenderåret.

b. Medlemmene er forpliktet til å betale kontingent innen 15. mars, 15. juni og 15. oktober hvert år.

c. Korpsene skal hvert år sende årsrapport og medlemsopplysninger til NMF. Rapporten sendes i henhold til de frister og rutiner som er fastsatt av NMF. Det gis ikke anledning til reservasjon mot registrering.

d. Korpsene skal betale kontingent til NMF innen 1. februar. Kontingenten regnes etter korpsets registrerte medlemstall per 31. desember

**3.4 Utmeldinger**

a. Medlemmer som ønsker å melde seg ut, må gi melding om dette til korpsets styre.

b. Medlemmer meldes ut av NMF ved utmelding fra korpset.

c. Betalt kontingent refunderes ikke ved utmelding.

d. Kontingenten fortsetter å løpe til alle korpsets eiendeler er innlevert eller erstattet.

e. Alt mellomværende med korpset må være oppgjort før utmeldelsen godtas.

f. Dersom musikanten flytter ut av skolekretsen kan han/hun forsette i korpset.

**3.5 Suspensjon og eksklusjon**

a. Styret kan iverksette disiplinære tiltak overfor medlemmer som ikke retter seg etter gyldige vedtekter, regler og vedtak, eller er til skade for korpsets aktivitet.

b. Styret kan suspendere medlemmer for et bestemt tidsrom.

c. I grovere tilfelle kan årsmøtet vedta eksklusjon.

d. Korpsets suspensjons- og eksklusjonsvedtak kan ankes inn for regionstyret.

**§ 4 ÅRSMØTET**

**4.1 Status**

Årsmøtet er korpsets øverste myndighet.

**4.2 Årsmøteperiode, innkalling, og saker til årsmøtet**

a. Ordinært årsmøte holdes hvert år i løpet av februar.

b. Det innkalles til ekstraordinært årsmøte dersom styret i korpset eller 1/3 av korpsets medlemmer skriftlig krever det. Innkallingen sendes ut minimum seks uker før ordinært og to uker før ekstraordinært årsmøte.

c. Styrets årsmelding, revidert regnskap, plan/terminliste, budsjett, valgkomiteens innstilling og saker til behandling på årsmøtet skal sendes medlemmene senest to uker før årsmøtet.

d. Medlemmer må fremme saker til behandling på årsmøtet gjennom korpsets styre. Slike saker må være styret i hende senest fire uker før årsmøtet avholdes. Styret plikter å legge saker som kommer inn i rett tid fram på årsmøtet.

**4.3 Representasjon, rettigheter og voteringer**

a. På årsmøtet deltar korpsets medlemmer, og gjester invitert av styret.

b. Følgende har tale-, forslags- og stemmerett:

- Medlemmer som har fylt 15 år. For medlemmer under 15 år kan en foresatt møte med tale- og forslagsrett.

- Styrets medlemmer i alle saker, med unntak av stemmerett under behandling av årsmelding, regnskap og budsjett.

- Hver familie har en stemme

c. Følgende har tale- og forslagsrett:

- Medlemmer som ikke er fylt 15 år.

d. Følgende har talerett:

- Representanter fra NMF

- Årsmøtet kan gi talerett til hvem det måtte ønske.

e. Årsmøtet kan ikke gjennomføres uten at minst 50 % av stemmeberettigede er tilstede.

f. Gyldig vedtak krever mer enn halvparten av de avgitte stemmene, dersom ikke annet er bestemt i vedtektene.

**4.4 Årsmøtets dagsorden**

Årsmøtet skal behandle følgende saker:

a. Konstituering

1. Åpning

2. Navneopprop

3. Godkjenning av innkalling

4. Godkjenning av dagsorden/saksliste

5. Valg av møteledelse

6. Valg av referent

7. Valg av protokollunderskrivere

b. Godkjenning av årsmelding og revidert regnskap.

c. Saker fremmet av korpsets styre og medlemmer.

d. Plan og budsjett, herunder medlemskontingent og langtidsbudsjett.

e. Valg:

1. Styreleder for ett til to år.

2. Nestleder, kasserer og korpsleder/e velges for to år og to til seks styremedlemmer for to år. Det bør tilstrebes kontinuitet i styret så ikke alle er på valg samme år.

3. Revisor(er) for ett år.

4. Styret innstiller medlemmer i valgkomiteen. Komiteens leder velges særskilt.

5. Dersom andre ikke-utøvende er villige, kan de bli valgt til tillitsverv uten å være foresatte til barn i korpset.

De som velges må være minimum 15 år når de tiltrer, ha gyldig medlemskap i NMF og ha sagt seg villige til å ta på seg verv.

Valg skal være skriftlig dersom noen krever det.

**§ 5 STYRET**

**5.1 Sammensetning og konstituering**

Styret består av styreleder, nestleder, kassere, korpsleder og minimum to styremedlemmer. I konstituerende styremøte fordeles ansvar for faglige/praktiske ansvarsområder til styre- og varamedlemmer.

**5.2 Fullmakter**

a. Styret skal lede korpset etter de vedtak årsmøtet har fattet.

b. Styret kan nedsette de utvalg og komiteer det er behov for.

c. Styret kan revidere og utforme de regler og instrukser det er behov for å presisere, og regulere korpsets ansvar og aktiviteter.

d. Styreleder og/eller nestleder og kasserer har signaturrett for korpset.

**5.3 Innkalling til styremøter - beslutninger**

a. Styret innkalles når styreleder eller flertallet av styrets medlemmer finner det nødvendig.

b. I skolekorps/drillkorps der utøverne har tillitsvalgte møter utøvernes tillitsvalgte som fullverdig styremedlem.

c. Leder eller nestleder må være tilstede.

d. Styret er beslutningsdyktig når minst halvparten er til stede. Ved stemmelikhet er leders dobbeltstemme avgjørende.

e. Korpsets dirigent og instruktører har tale- og forslagsrett på styremøter, men ikke stemmerett.

f. Styrevedtak skal protokollføres, og protokollene sendes styrets medlemmer, varamedlemmer og eventuelt revisor. Korpsets medlemmer informeres om de vedtak som er gjort.

**5.4 Årsavslutning**

Styret skal utarbeide årsmelding og avslutte regnskapet for hver årsmøteperiode. Regnskapet skal revideres av revisor, valgt av årsmøtet.

**5.5 Personalansvar**

a. Styret foretar engasjement, ansettelser og oppsigelser, og har fullmakt til å inngå honorar- og arbeidsavtaler.

b. Dirigent engasjeres normalt på ettårs kontrakt (august til juli). Kontrakt revideres årlig av styret.

c. Styret er ansvarlig for å innhente politiattest på de som har tillits- eller ansvarsforhold overfor mindreårige eller utviklingshemmede.

d. Styreleder utøver daglig personalansvar.

**5.6 Beredskapsplan for korps**

Styret plikter å forholde seg til dokumentet «Beredskapsplan for korps» når korpset drar på turer og deltar på arrangementer.

**§ 6 ØKONOMI**

a. Alle tillitsverv innen korpset er ulønnet.

b. Styret forvalter korpsets midler og disponerer til vanlig forretningsførsel.

c. Korpsets konti disponeres av leder og kasserer i fellesskap.

d. Det korpset tjener ved arrangementer eller mottar som gaver går sammen med medlemskontingenten i korpsets kasse.

e. Styret kan i spesielle tilfelle frita helt eller delvis fra kontingentbetaling.

f. Fakturaer som skal betales må kontrolleres av et annet styremedlem.

**§ 7 KOMITEER**

**7.1 Revisjon**

Revisoren(e) skal gjennomgå regnskapet for hver årsmøteperiode og legge fram beretning for årsmøtet.

**7.2 Valgkomiteen**

Valgkomiteen skal innstille valgbare kandidater til tillitsverv etter § 4.4 e.

**§ 8 UENIGHETER OG TVISTER**

Uenighet og tvister om vedtektenes forståelse forelegges regionstyret med forbundsstyret som ankeinstans.

**§ 9 OPPLØSNING OG UTMELDING AV NORGES MUSIKKORPS FORBUND**

a. Vedtak om oppløsning av korpset må foretas på to påfølgende ordinære årsmøter. Vedtaket krever 2/3 flertall. I mellomtiden fryses korpsets midler på konto og utstyr lagres forsvarlig.

b. I tilfelle oppløsning skal korpsets midler plasseres i bank på sperret, rentebærende konto. I perioden fram til et nytt korps er opprettet skal denne konto disponeres av NMF (region Øst) Denne bestemmelsen gjelder ikke ved sammenslåing av korps.

c. Ved vurdering av oppløsning skal Klemetsrud skole ved ledelsen/FAU eller lokal ildsjel i første ledd tilbys overtagelse av driften.

d. Det siste ordinære årsmøtet kan bestemme at korpsets midler og eiendom skal overføres til NMF (region Øst) dersom nytt korps ikke er reorganisert innen 10 år.

e. Korps som ønsker å melde seg ut må sende skriftlig melding om dette til NMF senest 15. november, for at utmeldingen skal være gyldig fra 1. januar neste år. Ved utmelding tapes all rett til NMFs verdier.

**§ 10 VEDTEKTSENDRINGER**

Årsmøtet kan endre disse vedtektene med 2/3 flertall.

**IKRAFTTREDELSE**   
Disse vedtektene trer i kraft fra og med 12. februar 2020.